പ്രവാസികള്ക്കായി പ്രമേയം അവതരിപ്പിച്ച് ശാനവാസ് പാദൂര് വിസ കാലാവധി തീര്ന്നവര്ക്കും സ്ലോടുകള് ലഭിക്കാത്ത പ്രവാസികള്ക്കും വാക്സിനേഷന് ലഭ്യമാക്കണം കാസര്കോട്: www.kasargodvartha.com 29.07.2021 വാക്സിന് വിഷയവുമായി ബന്ധപ്പെട്ട് ജില്ലാ പഞ്ചായത്തില് വൈസ് പ്രസിഡന്റ് ശാനവാസ് പാദൂര് പ്രമേയം അവതരിപ്പിച്ചു. വാക്സിനേഷന് വാലിഡ് വിസ നിര്ബന്ധമാണെന്ന് ആവശ്യം ഒഴിവാക്കി വിസ കാലാവധി തീര്ന്നവര്ക്കും, 28 ദിവസമെന്ന നിബന്ധന കാരണം വാക്സിനേഷന് സ്ലോടുകള് ലഭിക്കാത്ത പ്രവാസികള്ക്കും വാക്സിനേഷന് ലഭ്യമാക്കാനുള്ള നടപടികള് സ്വീകരിക്കണമെന്ന് പ്രമേയത്തില് ആവശ്യപ്പെട്ടു. കോവിഡ് രണ്ടാം തരംഗത്തോടെ ഏറ്റവും കൂടുതല് പ്രശ്നങ്ങള് നേരിട്ടത് പ്രവാസികളാണ്. പ്രവാസികള് കൂടുതല് ഉള്ള ജില്ല എന്ന നിലയില് നിരവധിപേരാണ് കാസര്കോട്ട് വാക്സിനേഷനില് ബുദ്ധിമുട്ടിലായത്. കോവിഡ് രണ്ടാം തരംഗത്തിലൂടെ പ്രയാസം നേരിട്ട് അവധിയും താല്കാലിക പിരിച്ചുവിടലും മറ്റുമായി നാട്ടില് നിന്നും ജോലി സ്ഥലങ്ങളിലേക്ക് തിരിച്ചു പോകാന് കഴിയാതെ നിസഹായരായി ഇരിക്കുകയാണ് പ്രവാസികള്.ജോലി ചെയ്യുന്ന സ്ഥലങ്ങളിലേക്ക് പോകാന് കഴിയാതെ വിസ കാലാവധി കഴിഞ്ഞവരും വിസ പുതുക്കാന് കഴിയാത്തവരും നിരവധിയാണ്. വാക്സിനേഷന് ലഭിക്കണമെങ്കില് വാലിഡ് വിസ നിര്ബന്ധമാക്കിയിരിക്കുകയാണ്. തുടക്കത്തില് ലോക് ഡൗണും മറ്റ് നിയന്ത്രണങ്ങളും ലോകവ്യാപകമായി ഉണ്ടായിരുന്നുവെങ്കിലും വിവിധ രാജ്യങ്ങള് വിസാ കാലാവധി പുതുക്കാനുള്ള സൗകര്യവും ഇളവുകളും നല്കിയിരുന്നു. എന്നാല് രണ്ടാം തരംഗത്തില് പലവിധ നിയന്ത്രണങ്ങളാണ് അന്തര്ദേശീയ ദേശീയ രംഗങ്ങളില് ഉണ്ടായത് അതുകൊണ്ട് രണ്ടാം തരംഗത്തില് നാടുകളില് നിന്നും മറ്റു രാജ്യങ്ങളിലേക്ക് പോകണമെങ്കില് വാക്സിനേഷന് ലഭിക്കേണ്ടതിനും വ്യത്യസ്തമായ മാര്ഗനിര്ദേശങ്ങള് ഉണ്ടായതിനാല് പ്രവാസികള്ക്ക് സഹായകരമാകുന്ന നടപടികള് കൈക്കൊള്ളണമെന്നും ശാനവാസ് പാദൂര് ആവശ്യപ്പെട്ടു.